CELEX: 62007CJ0411
Tariful vamal comun
Nomenclatură combinată
Clasificare tarifară
Pozițiile 8541, 8542 și 8543
Optocuploare

Cererea de pronunțare a unei hotărâri preliminare privește interpretarea pozițiilor 8541, 8542 și 8543 din Nomenclatura combinată cuprinsă în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (
JO L 256, p. 1
, Ediție specială, 02/vol. 4, p. 3), astfel cum a fost modificată prin Regulamentul (CE) nr. 1832/2002 al Comisiei din (
JO L 290, p. 1
, denumită în continuare „NC”).
Această cerere a fost formulată în cadrul unui litigiu între o societate de drept olandez denumită de instanța de trimitere „X BV” (denumită în continuare „X”), pe de o parte, și Staatssecretaris van Financiën (secretarul de stat pentru finanțe), pe de altă parte, privind clasificarea tarifară a optocuploarelor.
Cadrul juridic
NC, instituită prin Regulamentul nr. 2658/87, se întemeiază pe Sistemul armonizat mondial de denumire și de codificare a mărfurilor elaborat de Consiliul de Cooperare Vamală, devenit ulterior Organizația Mondială a Vămilor, și instituit prin Convenția internațională încheiată la Bruxelles la 14 iunie 1983, aprobată în numele Comunității Europene prin Decizia 87/369/CEE a Consiliului din (
JO L 198, p. 1
, Ediție specială, 02/vol. 3, p. 199). Aceasta reia pozițiile și subpozițiile de șase cifre din sistemul armonizat menționat, doar a șaptea și a opta cifră constituind subdiviziuni proprii ale NC.
Versiunea NC aplicabilă la data la care s-au petrecut faptele din acțiunea principală este cea care figurează în anexa I la Regulamentul nr. 1832/2002.
Secțiunea XVI din NC conține două capitole, printre care capitolul 85, intitulat „Mașini, aparate și echipamente electrice și părți ale acestora; aparate de înregistrat sau de reprodus sunetul, aparate de televiziune de înregistrat sau de reprodus imagine și sunet; părți și accesorii ale acestor aparate”. Acest capitol include, printre altele, pozițiile și subpozițiile următoare:
„8541Diode, tranzistori și dispozitive similare cu semiconductori; dispozitive fotosensibile cu semiconductori, inclusiv celule fotovoltaice chiar asamblate în module sau montate în panouri; diode emițătoare de lumină; cristale piezoelectrice montate:
[…]
—
Dispozitive fotosensibile cu semiconductoare, inclusiv celulele fotovoltaice chiar asamblate în module sau montate în panouri; diode emițătoare de lumină:
— —
Diode emițătoare de lumină, inclusiv diodele laser
— —
Altele
[…]
8542Circuite integrate și micromontaje electronice:85421000
—
Cartele care încorporează un circuit integrat electronic („cartele inteligente”)
—
Circuite integrate monolitice:
— —
Numerice:

[…]
— —
Altele:

[…]
— — — —
Circuite de control și de comandă
85422970
— — — —
Circuite de interfață; circuite de interfață capabile să execute funcții de control și de comandă
[…]
8543Mașini și aparate electrice care au o funcție proprie, nedenumite și necuprinse în altă parte în acest capitol:
[…]
— —
Altele:

[…]
— — — —
Altele
[…]”
Notele 2 și 5 din secțiunea XVI din NC prevăd:
„2.
Fără a aduce atingere dispozițiilor de la nota 1 din această secțiune, de la nota 1 de la capitolul 84 și nota 1 de la capitolul 85, părțile de mașini (cu excepția părților pentru articolele de la pozițiile 8484, 8544, 8545, 8546 sau 8547) se clasifică în conformitate cu următoarele reguli:
(a)
părțile care constituie articole clasificate la una din pozițiile capitolelor 84 sau 85 (cu excepția pozițiilor 8409, 8431, 8448, 8466, 8473, 8485, 8503, 8522, 8529, 8538 și 8548) se clasifică la acea poziție indiferent de mașina căreia îi sunt destinate;
(b)
alte părți decât cele menționate anterior, în cazul în care pot fi recunoscute ca destinate pentru a fi folosite în exclusivitate sau în principal cu o anumită mașină sau cu mai multe mașini de la aceeași poziție (chiar de la pozițiile 8479 sau 8543), se clasifică la poziția aferentă acelei sau acelor mașini sau, după caz, la poziția 8409, 8431, 8448, 8466, 8473, 8503, 8522, 8529 sau 8538; cu toate acestea, părțile destinate în principal pentru folosirea lor atât cu articolele de la poziția 8517, precum și cu cele de la pozițiile 8525-8528 se clasifică la poziția 8517;
(c)
toate celelalte părți se clasifică, după caz, la poziția 8409, 8431, 8448, 8466, 8473, 8503, 8522, 8529 sau 8538, iar în caz contrar, la poziția 8485 sau 8548.
[…]
5.
În sensul notelor de mai sus denumirea de «mașini» se aplică mașinilor, aparatelor, dispozitivelor, echipamentelor și materialelor diverse menționate la pozițiile din capitolele 84 și 85.”
Acțiunea principală și întrebările preliminare
În cursul anului 2003, Inspecteur van de Douane a comunicat societății X paisprezece informații tarifare obligatorii pentru optocuploare.
Astfel cum rezultă din dosar, optocuploarele sunt dispozitive destinate asigurării unei separări galvanice. O separare galvanică este o izolare care împiedică orice circulație directă a curentului electric între circuite electrice conexe. Un optocuplor permite o astfel de izolare între circuitul emițător și circuitul colector transformând mai întâi semnalele electrice ale circuitului emițător în semnale luminoase cu ajutorul unei diode electroluminiscente („light emitting diode”, denumită în continuare un „LED”) și retransformând ulterior semnalele luminoase în semnale electrice în circuitul colector cu ajutorul unui fotodetector (compus dintr-o fotodiodă sau dintr-un fototranzistor). Pe lângă un LED și un fotodetector, un optocuplor conține întotdeauna un film din plastic ce se caracterizează printr-o rezistență electrică ridicată, dar care permite trecerea semnalelor luminoase. Semnalele electrice care intră sunt astfel trimise de la un circuit electronic la celălalt fără ca aceste circuite să fie legate electric între ele.
Unele optocuploare, printre care cele comercializate de societatea X, conțin în plus un circuit integrat prin care semnalele electrice care ies sunt stabilizate și amplificate.
Diferitele componente descrise mai sus sunt introduse într-o cutie din plastic.
Optocuploarele sunt utilizate pe scară largă la fabricarea unui număr mare de aparate și de instrumente, în special a aparatelor de comunicații, a echipamentelor de calculator și a mașinilor industriale.
În informațiile tarifare obligatorii comunicate societății X, unsprezece tipuri de octocuploare au fost clasificate la subpoziția 85414090, unul la subpoziția 85422960 și două la subpoziția 85422970 din NC.
Prin Decizia din 17 noiembrie 2004, Inspecteur van de Douane a retras informațiile tarifare obligatorii din cauza faptului că ajunsese la concluzia că toate produsele în litigiu trebuiau clasificate la subpoziția 85438995 din NC. În urma reclamației formulate de X, această decizie a fost menținută de Inspecteur van de Douane.
Prin Hotărârea din 22 decembrie 2005, Rechtbank te Haarlem a respins acțiunea formulată împotriva acestei ultime decizii, considerând că optocuploarele sunt aparate care au o funcție proprie și că trebuie clasificate la subpoziția 85438995 din NC.
Apreciind că optocuploarele nu pot fi în niciun caz clasificate la poziția 8543, X a formulat recurs la Hoge Raad der Nederlanden.
Hoge Raad der Nederlanden evidențiază că optocuploarele au componente menționate la poziția 8541 din NC. În opinia sa, problema este dacă această clasificare la poziția 8541 este de asemenea posibilă atunci când optocuplorul conține un circuit prin care semnalele electrice care ies sunt stabilizate și amplificate.
În aceste condiții, Hoge Raad der Nederlanden a hotărât să suspende judecarea cauzei și să adreseze Curții următoarele întrebări preliminare:
„1)
Trebuie considerat mașină sau aparat electric în înțelesul poziției 8543 din NC un comutator optico-electric introdus într-o cutie din plastic, care conține nu numai un [LED], un film din plastic și un fotodetector, ci și un circuit de amplificare, în cazul în care acest comutator este destinat să fie integrat, printre altele, în aparatură de comunicații și de calculator, în electronice de consum și în mașini industriale?
2)
Dacă produsul în cauză trebuie considerat parte a unei mașini, trebuie interpretată noțiunea de dispozitive fotosensibile cu semiconductori (inclusiv celulele fotovoltaice chiar asamblate în module sau montate în panouri), astfel cum figurează la poziția 8541 din NC, în sensul că această noțiune ar cuprinde și un comutator optico-electric precum cel descris mai sus, sau un astfel de produs trebuie să fie considerat, datorită prezenței unui circuit de amplificare, ca fiind un circuit electronic integrat în înțelesul poziției 8542 din NC?”
Cu privire la întrebările preliminare
Prin intermediul întrebărilor formulate, care trebuie analizate împreună, instanța de trimitere solicită, în esență, să se stabilească dacă un optocuplor care conține un circuit de amplificare se clasifică la poziția 8541 din NC ca dispozitiv fotosensibil cu semiconductori, la poziția 8542 din NC, ca circuit integrat electronic sau la poziția 8543 din NC ca mașină sau ca aparat electric care are o funcție proprie.
În opinia societății X, optocuploarele, inclusiv cele conținând un circuit de amplificare, trebuie clasificate la poziția 8541 din NC. Comisia Comunităților Europene este de aceeași opinie. În schimb, guvernul olandez apreciază că un optocuplor care este constituit nu doar din LED și din fotodiode, ci și dintr-un circuit de amplificare integrat, trebuie clasificat la poziția 8543 din NC.
Trebuie amintit că, în vederea garantării securității juridice și a facilității controalelor, criteriul decisiv pentru clasificarea tarifară a mărfurilor trebuie să aibă în vedere, în general, caracteristicile și proprietățile obiective ale acestora, astfel cum sunt definite de textul poziției din NC și de notele de secțiuni sau de capitole din aceasta (Hotărârea din 18 decembrie 1997, Techex,
C-382/95, Rec., p. I-7363
, punctul 11, Hotărârea din , Medion și Canon Deutschland,
C-208/06 și C-209/06, Rep., p. I-7963
, punctul 34, și Hotărârea din , Ecco Sko,
C-165/07, Rep., p. I-4037
, punctul 27).
Poziția 8541 din NC privește în special dispozitivele fotosensibile cu semiconductori. După cum rezultă din decizia de trimitere și din observațiile depuse la Curte, este cert că optocuploarele constituie astfel de dispozitive.
Guvernul olandez a recunoscut de altfel în observațiile sale scrise că optocuploarele fără circuite adăugate trebuie clasificate la poziția 8541 din NC. În opinia sa, numai în ipoteza în care un optocuplor conține un circuit integrat, nu mai este posibilă clasificarea la poziția menționată. Acesta invocă faptul că optocuploarele care conțin un circuit integrat ce stabilizează și amplifică semnalele electrice care ies nu pot fi considerate simple dispozitive fotosensibile cu semiconductori.
În această privință, trebuie subliniat că o clasificare tarifară a optocuploarelor nu poate varia în funcție de existența sau de inexistența unui circuit de amplificare integrat. Într-adevăr, nu se contestă faptul că inserarea unui astfel de circuit în optocuploare este o tehnică foarte răspândită care nu are decât rolul de a asigura buna transmisie a semnalelor. Existența acestui circuit nu modifică, așadar, în mod fundamental caracteristicile și proprietățile optocuplorului ca dispozitiv fotosensibil cu semiconductori.
Rezultă din considerațiile de mai sus că optocuploarele se clasifică la poziția 8541 din NC și în cazul în care conțin un circuit de amplificare.
În fond, din moment ce nu se contestă faptul că optocuploarele sunt dispozitive fotosensibile cu semiconductori, clasificarea acestora la poziția 8541 din NC apare, având în vedere caracteristicile lor prezentate pe scurt la punctul 8 din această hotărâre, mai specifică și mai adecvată decât o clasificare la poziția 8542 din NC.
În sfârșit, contrar celor susținute de guvernul olandez, optocuploarele, oricare ar fi conținutul lor exact, nu pot fi clasificate la poziția 8543 din NC.
Într-adevăr, această ultimă poziție își găsește aplicabilitatea numai dacă celelalte poziții din capitolul 85 din NC nu se pot aplica. Or, din cuprinsul punctului 24 din prezenta hotărâre rezultă că optocuploarele se clasifică la poziția 8541 din NC, inclusiv atunci când conțin un circuit de amplificare.
În orice caz, optocuploarele ar putea fi clasificate la poziția 8543 din NC numai dacă ar avea funcție proprie. Or, trebuie arătat că optocuploarele trebuie considerate mai curând părți de mașini decât „mașini și aparate electrice care au o funcție proprie” în sensul poziției 8543 din NC. Într-adevăr, astfel cum a arătat instanța de trimitere și a subliniat și societatea X, optocuploarele ca atare nu pot funcționa în mod util independent față de aparatul electric căruia îi sunt destinate.
Pe de altă parte, rezultă din nota 2 litera (a) din secțiunea XVI din NC că părțile de mașini care constituie articole clasificate la una dintre pozițiile capitolului 84 sau 85 din NC, precum în acest caz poziția 8541, se clasifică la acea poziție, indiferent de mașina căreia îi sunt destinate. Desigur, nota 2 litera (b) din aceeași secțiune prevede că, în cazul în care părți de mașini sunt destinate în exclusivitate sau în principal unor mașini de la aceeași poziție, ele se clasifică la poziția aferentă acestor mașini. Se impune totuși constatarea faptului că cea din urmă normă nu se poate aplica în cazul optocuploarelor, acestea fiind destinate unui număr mare de tipuri de mașini și de aparate, și nu doar categoriei reziduale de mașini și de aparate menționate la poziția 8543 din NC („Mașini și aparate electrice care au o funcție proprie, nedenumite și necuprinse în altă parte în acest capitol”).
Având în vedere toate considerațiile precedente, trebuie să se răspundă la cererea de pronunțare a unei hotărâri preliminare că NC trebuie interpretată în sensul că un optocuplor, indiferent dacă conține sau nu conține un circuit de amplificare, se clasifică la poziția 8541.
Cu privire la cheltuielile de judecată
Întrucât, în privința părților din acțiunea principală, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.

Pentru aceste motive, Curtea (Camera a cincea) declară:

Nomenclatura combinată cuprinsă în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun, astfel cum a fost modificată prin Regulamentul (CE) nr. 1832/2002 al Comisiei din , trebuie interpretată în sensul că un optocuplor, indiferent dacă conține sau nu conține un circuit de amplificare, se clasifică la poziția 8541.

Semnături
(
*1
)	Limba de procedură: olandeza.